b'\n_START_ARTICLE_\nHipokratova prisega\n_START_PARAGRAPH_\nHipokratova prisega je prisega zdravnikov, ki jo izre\xc4\x8dejo ob koncu izobra\xc5\xbeevanja. Splo\xc5\xa1no prepri\xc4\x8danje je, da jo je napisal Hipokrat, pogosto imenovan tudi O\xc4\x8de zahodne medicine, ali eden izmed njegovih u\xc4\x8dencev. Prisega je zapisana v jonski gr\xc5\xa1\xc4\x8dini (pozno 5. stoletje pr. n. \xc5\xa1t.) in je po navadi sestavni del Corpus Hippocraticuma. Strokovnjak za klasiko Ludwig Edelstein je podal idejo, da naj bi prisego napisali pitagorejci, vendar je ta teorija zaradi pomanjkanja podatkov o pitagorejski medicini zelo vpra\xc5\xa1ljiva. V zgodovinskem in tradicionalnem kontekstu ima prisega v mnogih dr\xc5\xbeavah vlogo obreda, ki zdravnika vpelje v svoj poklic, \xc4\x8deprav se marsikje uporablja posodobljena razli\xc4\x8dica besedila. Hipokratova prisega je eno najbolj znanih gr\xc5\xa1kih medicinskih besedil. Z njo zdravnik pri bogovih zdravja prise\xc5\xbee, da bo branil \xc5\xa1tevilne eti\xc4\x8dne standarde svojega poklica. Skozi stoletja so prisego pogosto spreminjali, da bi se bolje skladala z vrednotami razli\xc4\x8dnih kultur, na katere je vplivala gr\xc5\xa1ka medicina. Hipokratovo prisego je presegla \xc5\xbdenevska deklaracija.'